El Centre Cultural Tívoli se vist de gala per acollir l’Exaltació de les Falleres Majors
2025-07-24

L’Agrupació de Falles de Burjassot, integrada per les 13 comissions falleres del municipi i presidida per Pepe Beltrán, ja ho té tot preparat, comptant amb la col·laboració de l’Ajuntament de Burjassot, a través de la Regidoria de Falles, dirigida per Manuel Mondragón, per a la celebració del gran acte de l‘Exaltació de les Falleres Majors de Burjassot que, dissabte que ve, 21 de febrer, a partir de les 18 hores, reunirà la família fallera del municipi.

L’Exaltació dóna el tret d’eixida a l’activitat fallera a Burjassot i comptarà amb dos mantenidors d’excepció, Félix Crespo, expresident de Junta Central Fallera, i de la burjassotera Mª Carmen Lledó, tots dos amb la responsabilitat i el privilegi de dirigir-los i dedicar-los boniques paraules a les Falleres Majors de Burjassot.

L’acte central de la vesprada serà l’exaltació de les falleres com a màximes representants de la festa fallera de Burjassot, però no faltaran tampoc sorpreses que, de segur, agradaran el públic assistent, ja que, gràcies a la col·laboració i al gran treball que han realitzat representants de les diferents comissions del municipi, s’ha preparat un espectacle musical que posarà en peus el Tívoli.

Després de l’exaltació de les falleres, que lluiran en l’escenari del Tívoli les seues millors gal·les i la seua gran bellesa, tindrà lloc el Sopar de Gala en el qual, al costat dels seus presidents i a la resta de convidats, gaudiran de la vetlada que començarà amb el lliurament, per part de la Joieria Art Antic, del tradicional Medalló de la Mare de Déu dels Desemparats a les Falleres Majors. En la fi de festa no faltarà la música i les ganes de passar-s’ho bé de tots els presents.